**Yhdysvaltain edustajainhuoneen vuoden 2022 vaalit** pidettiin 8. marraskuuta ja niissä valittiin kaikki edustajainhuoneen 435 edustajaa sekä viiden territorion ei-äänestävät delegaatit. Kyseessä olivat presidentti Joe Bidenin kauden välivaalit.

Paikkamuutokset
---------------

Vaaleissa sovellettiin myös ensimmäistä kertaa vuoden 2020 väestönlaskentaan perustuvia tietoja väkiluvusta, jonka perusteella paikkoja vähennettiin tai kasvatettiin osavaltioiden välillä:

| Osavaltio | Paikkoja ennen | Paikkoja nyt | Muutos |
| --- | --- | --- | --- |
|  Colorado | 7 | 8 | +1 |
|  Florida | 27 | 28 | +1 |
|  Illinois | 18 | 17 | -1 |
|  Kalifornia | 53 | 52 | -1 |
|  Länsi-Virginia | 3 | 2 | -1 |
|  Michigan | 14 | 13 | -1 |
|  Montana | 1 | 2 | +1 |
|  New York | 27 | 26 | -1 |
|  Ohio | 16 | 15 | -1 |
|  Oregon | 5 | 6 | +1 |
|  Pennsylvania | 18 | 17 | -1 |
| Texas Texas | 36 | 38 | +2 |

Ehdokkaat ja äänioikeus
-----------------------

Yhdysvaltain perustuslain mukaan edustajainhuoneen edustajan tulee täyttää seuraavat ehdot:

* Vähintään 25-vuotias Yhdysvaltain kansalainen
* Maan kansalainen vähintään 7 vuotta
* Asuu siinä osavaltiossa, jota hän edustaa

Äänioikeutettuja ovat kaikki vähintään 18-vuotiaat Yhdysvaltain kansalaiset, jotka täyttävät seuraavat ehdot:

* Ovat rekisteröityneet kotiosavaltiossaan äänestäjäksi (Pohjois-Dakotassa ei pakollista)
* Täyttävät kotiosavaltionsa asettaman vaatimuksen asumisajasta

Tulokset
--------

Demokraatit menettivät enemmistönsä edustajainhuoneessa. Puolue sai 213 paikkaa kun taas republikaanit saivat 222 paikkaa.

Nancy Pelosi ilmoitti luopuvansa puolueensa ryhmänjohtajan roolista, mutta kuitenkin jäävänsä edustajaksi. Demokraattien uudeksi ryhmänjohtajaksi valittiin Hakeem Jeffries marraskuun lopulla. Hänestä tuli ensimmäinen afroamerikkalainen ryhmänjohtaja Yhdysvaltain kongressissa. Republikaanien ryhmänjohtaja Kevin McCarthy sai haastajakseen arizonalaisen Andy Biggsin, jonka hän voitti äänin 188–31, ja pitää paikkansa ryhmänjohtajana nousten näillä näkymin myös myöhemmin edustajainhuoneen puheenjohtajaksi.

### Puhemiehen valinta

Koska republikaanit voittivat enemmän paikkoja verrattuna demokraatteihin, republikaanin on määrä nousta edustajainhuoneen puhemieheksi.

Puheenjohtaja valitaan aina ennen minkään muun lainsäädännöllisen työn aloittamista, koska se vaatii sen, että edustajainhuoneella on puhemies. Edustajainhuoneen edustajat eivät myöskään voi vannoa virkavalaansa ennen kuin puhemies on valittu.

Kevin McCarthy ei saanut ensimmäisellä kierroksella enemmistöä puolelleen ja hänestä tuli ensimmäinen puhemiesehdokas 100 vuoteen, joka ei tullut valituksi ensimmäisessä äänestyksessä. 6. tammikuuta mennessä McCarthy oli hävinnyt äänestyksen jo 13 kertaa. Hänellä on ollut vaikeuksia saada republikaanien laitaoikeistoa edustavien puoluetovereidensa kannatus äänestyksessä, joka on perinteisesti ollut muodollisuus. Alussa viisi republikaania ilmoitti, etteivät aio missään olosuhteissa äänestää McCarthya (engl. *Never Kevin*): Andy Biggs, Matt Gaetz, Ralph Norman, Matt Rosendale ja Bob Good.

Saadakseen häntä vastaan äänestäneiden republikaanien tuen McCarthy on tarjonnut monenlaisia liennytyksiä, joihin kuuluvat mm. sääntömuutos, jolla puhemiehen vaihtaminen kävisi helpommin ja lisäpaikkoja valiokunnissa ultrakonservatiiviselle House Freedom Caucus -ryhmittymälle.

McCarthy valittiin viimein edustajainhuoneen puhemieheksi 7. tammikuuta 15 äänestyskierroksen jälkeen.

Lähteet
-------

1. ↑  5 visuals explain the shifting House seats and how the changes could affect the 2022 midterm elections *USA Today*.  27.4.2021. Viitattu 9.11.2022. (englanniksi)
2. ↑  The House Explained *U.S. House of Representatives*.  2022. Viitattu 9.11.2022. (englanniksi)
3. ↑  House of Representatives Midterm Election 2022: Live Updates, Results & Map *NBC News*.  2022. Viitattu 1.12.2022. (englanniksi)
4. ↑  Hakeem Jeffries elected House Democratic leader in historic first *CBS News*.  1.12.2022. Viitattu 1.12.2022. (englanniksi)
5. ↑  Kevin McCarthy beats far-right challenger 188-31 to lead House GOP *CNN Politics*.  15.11.2022. Viitattu 1.12.2022. (englanniksi)
6. ↑  Without A Speaker, House Business Remains At A Standstill—Here’s What’s At Stake *Forbes*.  5.1.2023. Viitattu 6.1.2023. (englanniksi)
7. 1 2  Yhdysvallat | Kevin McCarthy pääsi jo lähelle puhemiesnimitystä – uskoo saavansa tuen seuraavassa äänestyksessä *Helsingin Sanomat*.  6.1.2023. Viitattu 7.1.2023.
8. ↑  The House last struggled to elect a speaker 100 years ago. Here's what happened *NPR*.  5.1.2023. Viitattu 6.1.2023. (englanniksi)
9. ↑  The Republicans voting against McCarthy *The Hill*.  3.1.2023. Viitattu 7.1.2023. (englanniksi)
10. ↑  McCarthy offers new concessions to GOP opponents: Details *ABC News*.  5.1.2023. Viitattu 7.1.2023. (englanniksi)
11. ↑  GOP leader McCarthy elected House Speaker on 15th vote in historic run *CNBC*.  7.1.2023. Viitattu 7.1.2023. (englanniksi)